Der var fart på på motorvej E45 nord for Hobro tirsdag aften. Faktisk alt, alt for meget. Lidt efter klokken 20 blev en civil patruljebil overhalet af en Audi A6, som patruljebilen målte til at køre med en gennemsnitsfart på 221 kilometer i timen over en distance på ti kilometer. Det er 91 kilometer i timen mere end den tilladte hastighed. - Det første, der slår mig, er, at det er fuldstændig vanvittigt. Der er andre biler på vejen, som man også kan se på billedet fra patruljen – og med den hastighed har det som udgangspunkt fatale konsekvenser, hvis der går det mindste galt, siger politikommissær Thomas Ottosen, der er leder af operativ færdsel ved Nordjyllands Politi. Selvom det med jævne mellemrum sker, at politiet standser bilister, der kører alt for stærkt, er der alligevel lidt længere imellem de bilister, der kører hurtigere end 200 kilometer i timen. - Dem, der vælger at køre for stærkt, holder sig gerne under 200 kilometer i timen, siger Thomas Ottosen. Chaufføren i bilen fik inddraget førerretten på stedet, og en passager i bilen måtte overtage rattet og køre hjem. Føreren kan nu se frem til en ubetinget frakendelse af førerretten i seks måneder. Regeringen vil vanvidskørsel til livs Regeringen præsenterede tidligere på året et udspil, der skal bekæmpe vanvidskørsel. Udspillet lægger op til skærpede straffe samt mulighed for at konfiskere biler ved vanvidskørsel. Vanvidskørsel er blandt andet defineret som hastigheder på mindst 200 kilometer i timen, særlig hensynsløs kørsel eller spirituskørsel med en promille på over 2,00. - Vanvidskørsel er bundegoistisk, meningsløs og livsfarlig adfærd, som i for lang tid har fundet sted på de danske veje. Derfor skal biler brugt til vanvidskørsel som hovedregel fremover beslaglægges på stedet, og billistens kørekort skal inddrages med det samme. Uanset ejerforhold. Herudover kan vanvidsbilister se frem til markant skærpede straffe. Vi skal have trygheden tilbage på vejene – vanvidskørsel skal stoppes, lød det i juli fra justitsminister Nick Hækkerup.

Opsummering:
En bilist i en Audi A6 kørte i gennemsnit 221 kilometer i timen over en ti kilometer lang distance nord for Hobro.